Komisijos sprendimas
1992 m. gruodžio 11 d.
dėl Kroatijos Respublikos įmonių, patvirtintų importuoti šviežią mėsą į Bendriją, sąrašo
(93/26/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules bei šviežią mėsą ir mėsos produktus iš trečiųjų šalių [1] su paskutiniais pakeitimais, padarytais Reglamentu (EEB) Nr. 1601/92 [2], ypač į jos 4 straipsnio 1 dalį ir 18 straipsnio 1 dalies a ir b punktus,
kadangi trečiųjų šalių įmonėms neleidžiama eksportuoti į Bendriją šviežią mėsą, išskyrus atvejus, jei jos atitinka bendruosius ir specialius reikalavimus, nustatytus Direktyvoje 72/462/EEB;
kadangi pagal Direktyvos 72/462/EEB 4 straipsnio 3 dalies nuostatas Kroatijos Respublika pateikė įmonių, kurioms leidžiama eksportuoti į Bendriją, sąrašą;
kadangi patikrinimais, kuriuos Bendrija atliko vietoje, nustatyta, kad šių įmonių higienos standartų lygis yra pakankamas ir todėl jos gali būti įtrauktos į įmonių, iš kurių gali būti leidžiama importuoti šviežią mėsą, pirmąjį sąrašą, sudarytą pagal tos direktyvos 4 straipsnio 1 dalį;
kadangi priėmus 1992 m. liepos 2 d. Komisijos sprendimą 92/390/EEB dėl gyvūnų sveikatos reikalavimų ir veterinarinio sertifikavimo importuojant šviežią mėsą iš Kroatijos Respublikos [3] iš šios šalies importuoti šviežią kiaulieną nebeleidžiama;
kadangi pagal 1992 m. liepos 30 d. Komisijos sprendimą 92/447/EEB, iš dalies keičiantį Sprendimą 91/449/EEB, nustatantį gyvūnų sveikatos sertifikatų pavyzdį iš trečiųjų šalių importuojamiems mėsos produktams [4], kiaulieną, apdorotą taip, kaip numatyta tame sprendime, importuoti leidžiama; kadangi todėl tokie produktai turi būti gaminami iš kiaulienos, įsigytos patvirtintose įmonėse;
kadangi importuojant mėsą iš priedo sąraše pateiktų įmonių ir toliau turi būti laikomasi jau nustatytų nuostatų, bendrųjų Sutarties nuostatų ir ypač kitų Bendrijos veterinarijos reglamentų, visų pirma susijusių su sveikatos apsauga;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Priedo sąraše nurodytos Kroatijos Respublikos įmonės yra tvirtinamos eksportuoti šviežią mėsą į Bendriją.
2. Importą iš šių įmonių ir toliau reglamentuoja teisės aktuose nustatytos Bendrijos veterinarijos nuostatos, visų pirma susijusios su sveikatos apsauga.
2 straipsnis
Šis sprendimas skirtas valstybėms narėms.
Priimta Briuselyje, 1992 m. gruodžio 11 d.